Komisijos reglamentas (EEB) Nr. 3582/81
1981 m. gruodžio 14 d.
iš dalies keičiantis Reglamentą (EEB) Nr. 2973/79, nustatantį išsamias taikymo taisykles, susijusias su paramos suteikimu galvijienos produktų, kuriems trečiojoje šalyje gali būti taikoma speciali importo tvarka, eksportui
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Graikijos stojimo aktu, ypač į jo 15 straipsnio 2 dalį,
atsižvelgdama į 1979 m. gruodžio 20 d. Tarybos reglamentą (EEB) Nr. 2931/79 dėl pagalbos teikimo žemės ūkio produktų, kuriems gali būti taikomas specialus importo režimas trečiojoje šalyje, eksportui [2], ypač į jo 1 straipsnio 2 dalį,
kadangi Komisijos reglamente (EEB) Nr. 2973/79 [3] su paskutiniais pakeitimais, padarytais Reglamentu (EEB) Nr. 2377/80 [4], nustatytos išsamios Reglamento (EEB) Nr. 2931/79 taikymo taisyklės;
kadangi 5000 tonų metiniam Bendrijoje kilusios ir tam tikrus reikalavimus atitinkančios galvijienos kiekiui Jungtinės Amerikos Valstijos gali taikyti specialias priemones; kadangi patirtis rodo, kad šį kiekį reikėtų paskirstyti į keturis ketvirtadalius;
kadangi Komisijos reglamente (EEB) Nr. 77/81 [5] numatyta, kad paraiškos gauti eksporto licencijas 1982 m. sausiui galėtų būti paduodamos nuo 1981 m. gruodžio 16 d.;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2973/79 1 straipsnio 1 dalis papildoma šia pastraipa:
"Šis kiekis paskirstomas į keturias dalis, kurių trys pirmosios, sudarančios ne daugiau kaip 1250 tonų, eksportuojamos per pirmuosius tris kiekvienų metų ketvirčius. Komisija nustato ketvirtąjį ketvirtį eksportuotiną likutį."
2 straipsnis
Reglamento (EEB) Nr. 77/81 2 straipsnio trečia pastraipa panaikinama.
3 straipsnis
Šis reglamentas įsigalioja 1982 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. gruodžio 14 d.